ቤቶች ኮርፖሬሽን በ‹‹አዲስ አበባን እናስውብ›› ፕሮጀክት ላይ ፍርድ ቤት የመሠረተውን ክስ አነሳ
በአራዳ ክፍለ ከተማ በተለምዶ ሰይጣን ቤት ተብሎ ከሚጠራው አምፊ ቴአትር ቤት ከፍ ብሎ ከሚገኙት የኮርፖሬሽኑ መኖሪያ ቤቶች ጋር በተያያዘ በአዲስ አበባ ከተማ አስተዳደር ከንቲባ ጽሕፈት ቤትና በአራዳ ክፍለ ከተማ አስተዳደር ላይ በመሠረተው ክስ፣ የ‹‹አዲስ አበባን እናስውብ›› ፕሮጀክትን አሳግዶት የነበረው የፌዴራል ቤቶች ኮርፖሬሽን ‹‹ክሴን አንስቻለሁ›› በማለት መዝገቡን አዘጋ፡፡ ኮርፖሬሽኑ ክስ የመሠረተው ከማዘጋጃ ቤት እስከ መስቀል አደባባይ የሚሠራው ‹‹አዲስ አበባን እናስውብ›› ፕሮጀክት አካል የሆነው ፒያሳ አካባቢ ከአምፊ ቴአትር ቤት ወደ ላይ እስከ ሳሙኤል ደሬሳ ሕንፃ ድረስ ያሉ የኮርፖሬሽኑ 17 መኖርያ ቤቶችን ለማፍረስ የአራዳ ክፍለ ከተማ ለኮርፖሬሽኑ በማሳወቁ፣ ለነዋሪዎችም ግንቦት 21 ቀን 2012 ዓ.ም. በሦስት ቀናት እንዲለቀቁ ማስጠንቀቂያ በመጻፉ ቤቶቹን ከማፍረሱ በፊት የኮንዶሚኒየም ቤቶች እንዲሰጥ ምክር እንደ ተለገሰው ምንጮች ተናግረዋል፡፡ ቤቶች ኮርፖሬሽንም ለቤቶቹ ተገቢ ግምት ሳይሠራለትና ለተከራዮቹ ተለዋጭ ቤት ሳይሰጥ ቤቶቹ መፍረስ ስለሌለባቸው ‹‹ሁከት ይወገድልኝ›› ብሎ ግንቦት 21 ቀን 2012 ዓ.ም. አስገብቶት የነበረው ክስ ተቀባይነት ቢያገኝም፣ ‹‹ተስማምተናልና ክሴን አንስቻለሁ›› ብሎ ሐሙስ ግንቦት 27 ቀን 2012 ዓ.ም. ያቀረበውን ጥያቄ ፍርድ ቤቱ ተቀብሎ መዝገቡን ዘግቶታል፡፡ ነገር ግን ጣልቃ ለመግባት ጥያቄ አቅርበው የነበሩት ነዋሪዎቹ፣ ‹‹እኛ በክረምት ወዴት እንሄዳለን? መጠለያም የለንም፣ ተለዋጭ ቤት ሊሰጠን ይገባል፤›› የሚል አቤቱታ ለፍርድ ቤቱ ሲያቀርቡ ቤቶች ኮርፖሬሽን፣ ‹‹እኔ በከፈትኩት የክስ መዝገብ ላይ መከራከር አይችሉም፡፡ መብትም ሆነ የሕግ መሠረት የላቸውም፤›› በማለት መሥርቶት የነበረውን ክስ እንዲዘጋ ጠይቆ አዘግቶታል፡፡ ፍርድ ቤቱ ግን ምንም እንኳን ነዋሪዎቹ ሌላ አካል ባቀረበውና በተዘጋ መዝገብ ላይ የመከራከር መብት ባይኖራቸውም፣ እንደ ዜጋ እስከ ሰኞ ሰኔ 1 ቀን 2012 ዓ.ም. ድረስ ቤቱ እንዳይፈርስባቸው ትዕዛዝ ሰጥቷል፡፡ የፌዴራል ቤቶች ኮርፖሬሽን መሥርቶት በነበረው ክስ ላይ የከተማ አስተዳደሩ ከንቲባ ጽሕፈት ቤትና የአራዳ ክፍለ ከተማ አስተዳደር አስተያየታቸውን እንዲያቀርቡ ትዕዛዝ ሰጥቶ ነበር፡፡ የከንቲባው ጽሕፈት ቤት ‹‹አልሰማሁም›› በማለት ሳይቀርብ ሲቀር፣ ክፍለ ከተማው ግን ምላሽ ሰጥቷል፡፡ ባቀረበውም ምላሽ ፕሮጀክቱ ትልቅና አገራዊ ከመሆኑ አንፃር ቢታገድ የሚደርሰውን ጉዳት መተካት ስለማይቻል፣ የቀረበበት ክስ ውድቅ እንዲደረግለት ጠይቆ ነበር፡፡ 